Bratislava 2. apríla (TASR) - Minimálne 400 miliónov korún by potreboval Úrad na ochranu ústavných činiteľov a diplomatických misií MV SR na prípadnú obnovu svojho rozsiahleho vozového parku. Novinárov o tom dnes informoval riaditeľ úradu František Zemko s tým, že v tejto súvislosti navrhli, aby sa vozidlá vymieňali priebežne.
Podľa jeho slov uvažujú o kúpe zánovného špeciálneho pancierového vozidla. Auto má najazdených asi 95 000 kilometrov a v súčasnosti sa už nachádza na Slovensku, kde prebiehajú testy. Vozidlo, ktoré bude využívané najmä pri ochrane zahraničných hostí, pravdepodobne kúpia v najbližšom období. Zemko zároveň vyvrátil dohady o tom, že by úrad v roku 2000 zakúpil nejaké špeciálne pancierové vozidlo.